ભાષા પ્રવાહી છે અને એ આપણી જીવનશૈલીનું દર્પણ છે એનું લેટેસ્ટ ઉદાહરણ સોશ્યલ નેટવર્કિંગ સાઈટ્સમાં જે પ્રકારે નવા શબ્દો કોઈન થાય છે, અથવા તો જૂના શબ્દો નવા સ્વરૂપે વપરાય છે એમાં જોવા મળે છે. ખરો ટ્રેન્ડ તો શરૂ કર્યો હતો વિલિયમ શેક્સપિયરે, કે જેણે પ્રવર્તમાન શબ્દોને નવો આયામ આપ્યો હતો. ફૉર એક્ઝામ્પલ, એ ભાઈડો ‘ફાધર’ શબ્દને ક્રિયાપદ તરીકે પણ વાપરવાનો પ્રયોગ કરી ‘ફાધર્ડ’ એવું લખી શકે. અને એ જ કારણ તો છે કે ભાષા નિત-નૂતન લાગે છે. આજે વાત કરવી છે ‘ફેસબુક’ ઉપર વપરાતા એક શબ્દની કે જેની સાથે ઘણું બધું સંકળાયેલું છે. જે વાચકોએ ક્યારેય ‘ફેસબુક’ નામની ચોપડી ઊથલાઈ જ નથી એમની જાણ સારું કહેવાનું કે અહીં ‘ફ્રેન્ડ’ મતલબ મિત્રો બનાવવાના હોય છે. જરૂરી નથી કે ફેસબુક ઉપરના જે ‘મિત્રો’ હોય એ એકમેકને રિયલ લાઈફમાં ઓળખતા જ હોય. ધારો કે મને મનહર ઉધાસની ગઝલ ગમે છે એટલે હું એમને ‘ફ્રૅન્ડ રીકવેસ્ટ’ મોકલી શકું છું. અને શક્ય છે કે એ મારી વિનંતીને સ્વીકારી મને ‘ફ્રૅન્ડ’ બનાવી પણ લે.